Pasiūlymas TARYBOS REGLAMENTAS kuriuo, atlikus naujojo eksportuotojo peržiūrą pagal Reglamento (EB) Nr. 1225/2009 11 straipsnio 4 dalį, iš dalies keičiamas Reglamentas (EB) Nr. 192/2007, nustatantis galutinį antidempingo muitą importuojamam, inter alia, Taivano kilmės polietileno tereftalatui /* COM/2013/0112 final - 2013/0067 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Šis pasiūlymas susijęs su 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis reglamentas) taikymu atliekant Tarybos reglamento (EB) Nr. 192/2007[1], kuriuo nustatomas galutinis antidempingo muitas importuojamam, inter alia, Taivano kilmės polietileno tereftalatui, naujojo eksportuotojo peržiūrą. Bendrosios aplinkybės Šis pasiūlymas teikiamas įgyvendinant pagrindinį reglamentą ir yra parengtas remiantis tyrimu, atliktu laikantis pagrindiniame reglamente nustatytų esminių ir procedūrinių reikalavimų. Pasiūlymo srityje galiojančios nuostatos Reglamentu (EB) Nr. 2604/2000[2] Taryba, vadovaudamasi pagrindinio reglamento 5 straipsniu, nustatė galutinį antidempingo muitą tam tikram importuojamam Indijos, Indonezijos, Malaizijos, Korėjos Respublikos, Taivano ir Tailando (toliau – nagrinėjamosios šalys) kilmės polietileno tereftalatui (toliau – PET). Atlikus priemonių galiojimo termino peržiūrą pagal pagrindinio reglamento 11 straipsnio 2 dalį, Taryba Reglamentu (EB) Nr. 192/2007 nusprendė, kad minėtos priemonės turėtų būti toliau taikomos. 2012 m. vasario 24 d. Europos Sąjungos oficialiajame leidinyje paskelbtu pranešimu[3] Komisija inicijavo minėtų priemonių galiojimo termino peržiūrą pagal pagrindinio reglamento 11 straipsnio 2 dalį. Šis tyrimas tebevyksta. Derėjimas su kitomis Sąjungos politikos sritimis ir tikslais Netaikoma. 2. KONSULTACIJOS SU SUINTERESUOTOSIOMIS ŠALIMIS IR POVEIKIO VERTINIMAS Konsultacijos su suinteresuotosiomis šalimis Atliekant tyrimą susijusios suinteresuotosios šalys turėjo galimybę ginti savo interesus pagal pagrindinio reglamento nuostatas. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Šis pasiūlymas parengtas įgyvendinant pagrindinį reglamentą. Pagrindiniame reglamente nenustatytas bendras poveikio vertinimas, tačiau jame pateiktas išsamus būtinų įvertinti sąlygų sąrašas. 3. TEISINIAI PASIŪLYMO ASPEKTAI Siūlomų veiksmų santrauka 2012 m. liepos 17 d. Europos Sąjungos oficialiajame leidinyje paskelbtu reglamentu Komisija pranešė inicijuojanti Tarybos reglamento (EB) Nr. 192/2007, kuriuo nustatomas galutinis antidempingo muitas importuojamam, inter alia, Taivano kilmės polietileno tereftalatui, naujojo eksportuotojo peržiūrą, panaikino muitą už vieno šios šalies eksportuotojo importuojamą produktą ir nustatė privalomą šio importuojamo produkto registraciją. Peržiūra buvo inicijuota Lealea Enterprise Co., Ltd. (toliau – pareiškėjas), eksportuojančiam Taivano (toliau – nagrinėjamoji šalis) tam tikro polietileno tereftalato gamintojui, pateikus prašymą. Atlikus tyrimą dempingo, susijusio su pareiškėjo sandoriais peržiūros tiriamuoju laikotarpiu, nenustatyta. Todėl Tarybai siūloma priimti pridedamą reglamento, kuriuo būtų panaikintos pareiškėjui taikomos galiojančios priemonės ir kuris turėtų būti paskelbtas Europos Sąjungos oficialiajame leidinyje ne vėliau kaip 2013 m. balandžio 17 d., pasiūlymą. Įsigaliojus siūlomam reglamentui Reglamentu (ES) Nr. 653/2012 nustatyta importuojamo produkto registracija turėtų būti nutraukta, netaikant antidempingo muitų atgaline data. Teisinis pagrindas 2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių. Subsidiarumo principas Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Veiksmų pobūdis yra aprašytas pirmiau minėtame pagrindiniame reglamente, nesuteikiant galimybės taikyti nacionalinį sprendimą. Nuoroda apie Sąjungai, šalių vyriausybėms, regionų ir vietos valdžios institucijoms, ekonominės veiklos vykdytojams ir piliečiams tenkančios finansinės bei administracinės naštos mažinimą ir jos proporcingumą pasiūlymo tikslui netaikoma. Pasirinkta priemonė Siūloma priemonė – reglamentas. Kitos priemonės būtų netinkamos dėl šios priežasties: pagrindiniame reglamente kitos galimybės nenumatytos. 4. POVEIKIS BIUDŽETUI Pasiūlymas neturi poveikio Sąjungos biudžetui. 2013/0067 (NLE) Pasiūlymas TARYBOS REGLAMENTAS kuriuo, atlikus naujojo eksportuotojo peržiūrą pagal Reglamento (EB) Nr. 1225/2009 11 straipsnio 4 dalį, iš dalies keičiamas Reglamentas (EB) Nr. 192/2007, nustatantis galutinį antidempingo muitą importuojamam, inter alia, Taivano kilmės polietileno tereftalatui EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių[4] (toliau – pagrindinis reglamentas), ypač į jo 11 straipsnio 4 dalį, atsižvelgdama į Europos Komisijos (toliau – Komisija) pasiūlymą, pateiktą pasikonsultavus su Patariamuoju komitetu, kadangi: A. GALIOJANČIOS PRIEMONĖS (1) Reglamentu (EB) Nr. 2604/2000[5] Taryba, vadovaudamasi pagrindinio reglamento 5 straipsniu, nustatė galutinį antidempingo muitą tam tikram importuojamam Indijos, Indonezijos, Malaizijos, Korėjos Respublikos, Taivano ir Tailando kilmės polietileno tereftalatui. (2) Atlikus priemonių galiojimo termino peržiūrą pagal pagrindinio reglamento 11 straipsnio 2 dalį, Taryba Reglamentu (EB) Nr. 192/2007[6] nusprendė, kad minėtos priemonės turėtų būti toliau taikomos. (3) 2012 m. vasario 24 d. Europos Sąjungos oficialiajame leidinyje paskelbtu pranešimu[7] Komisija inicijavo kitą minėtų priemonių galiojimo termino peržiūrą pagal pagrindinio reglamento 11 straipsnio 2 dalį. Šis tyrimas tebevyksta tuo pačiu metu ir bus baigtas atskiru teisės aktu. B. DABARTINĖ PROCEDŪRA 1. PRAŠYMAS ATLIKTI PERŽIŪRĄ (4) Komisija gavo prašymą atlikti naujojo eksportuotojo peržiūrą pagal pagrindinio reglamento 11 straipsnio 4 dalį. Prašymą pateikė Lealea Enterprise Co., Ltd. (toliau – pareiškėjas), eksportuojantis Taivano (toliau – nagrinėjamoji šalis) gamintojas. (5) Pareiškėjas tvirtino, kad neeksportavo nagrinėjamojo produkto į Sąjungą tiriamuoju laikotarpiu, t. y. nuo 1998 m. spalio 1 d. iki 1999 m. rugsėjo 30 d. (toliau – pradinis tiriamasis laikotarpis). (6) Be to, pareiškėjas teigė, kad jis nėra susijęs su jokiais nagrinėjamąjį produktą eksportuojančiais gamintojais, kuriems taikomos minėtos antidempingo priemonės. (7) Jis taip pat teigė, kad eksportuoti nagrinėjamąjį produktą į Sąjungą pradėjo pasibaigus pradiniam tiriamajam laikotarpiui. 2. NAUJOJO EKSPORTUOTOJO PERŽIŪROS INICIJAVIMAS (8) Komisija išnagrinėjo pareiškėjo pateiktus prima facie įrodymus ir nusprendė, kad jų pakanka pagrįstai inicijuoti peržiūrą pagal pagrindinio reglamento 11 straipsnio 4 dalį. Pasikonsultavusi su Patariamuoju komitetu ir suteikusi galimybę susijusios Sąjungos pramonės atstovams pateikti pastabas, Reglamentu (ES) Nr. 653/2012[8] Komisija inicijavo Reglamento (EB) Nr. 192/2007 peržiūrą dėl pareiškėjo. (9) Pagal Reglamentą (ES) Nr. 653/2012 buvo panaikintas Reglamentu (EB) Nr. 192/2007 tam tikram polietileno tereftalatui nustatytas antidempingo muitas, taikomas importuojamam pareiškėjo pagamintam ir parduodamam eksportui į Sąjungą nagrinėjamajam produktui. Tuo pat metu pagal pagrindinio reglamento 14 straipsnio 5 dalį muitinėms buvo nurodyta imtis tinkamų priemonių tokiam importuojamam produktui registruoti. 3. NAGRINĖJAMASIS PRODUKTAS (10) Nagrinėjamasis produktas – Taivano kilmės polietilenas tereftalatas (toliau – PET), kurio klampos skaičius pagal ISO standartą 1628-5 yra 78 ml/g arba didesnis ir kurio KN kodas šiuo metu yra 3907 60 20 (toliau – nagrinėjamasis produktas). 4. SUSIJUSIOS ŠALYS (11) Komisija oficialiai pranešė Sąjungos pramonei, pareiškėjui ir eksportuojančios šalies atstovams apie peržiūros inicijavimą. Suinteresuotosioms šalims buvo suteikta galimybė pateikti nuomonę raštu ir būti išklausytoms. (12) Komisija nusiuntė pareiškėjui ir susijusioms bendrovėms antidempingo klausimyną ir iki nustatyto termino gavo atsakymus. (13) Komisija patikrino visą, jos manymu, naujojo eksportuotojo statuso ir dempingo nustatymui būtiną informaciją ir surengė tikrinamuosius vizitus Taivane esančios pareiškėjo bendrovės patalpose. 5. PERŽIŪROS TIRIAMASIS LAIKOTARPIS (14) Atliekant su dempingu susijusios peržiūros tyrimą nagrinėtas 2011 m. sausio 1 d.–2012 m. birželio 30 d. laikotarpis (toliau – peržiūros tiriamasis laikotarpis arba PTL). C. TYRIMO REZULTATAI 1. NAUJOJO EKSPORTUOTOJO PATVIRTINIMAS (15) Atlikus tyrimą patvirtinta, kad bendrovė pradiniu tiriamuoju laikotarpiu nagrinėjamojo produkto neeksportavo ir kad pradėjo jį eksportuoti į Sąjungą šiam laikotarpiui pasibaigus. (16) Nors eksportuotų produktų kiekis buvo nedidelis, jis buvo pakankamas, kad juo remiantis būtų galima nustatyti patikimą dempingo skirtumą. Tai atitiko bendrą vežimo apimties ir apyvartos vienam klientui tendenciją, kurią buvo galima palyginti su pareiškėjo elgsena trečiųjų šalių rinkose. (17) Dėl kitų sąlygų, kuriomis remiantis pripažįstamas naujojo eksportuotojo statusas, bendrovė sugebėjo įrodyti, kad ji neturėjo nei tiesioginių, nei netiesioginių ryšių su jokiais eksportuojančiais Taivano gamintojais, kuriems taikomos galiojančios nagrinėjamajam produktui nustatytos antidempingo priemonės. (18) Taigi, patvirtinama, kad pagal pagrindinio reglamento 11 straipsnio 4 dalį bendrovė turėtų būti laikoma naujuoju eksportuotoju ir todėl jai turėtų būti nustatytas individualus skirtumas. 2. DEMPINGAS Normalioji vertė (19) Pareiškėjas gamina nagrinėjamąjį produktą ir jį parduoda vidaus ir eksporto rinkose. Jis parduoda produktą tiesiogiai visose rinkose. (20) Pagal pagrindinio reglamento 2 straipsnio 2 dalį pardavimo vidaus rinkoje apimtis laikoma tipiška, jeigu bendra pardavimų vidaus rinkoje apimtis yra ne mažesnė nei 5 proc. bendro nagrinėjamojo produkto eksporto pardavimo Sąjungos rinkai. Komisija nustatė, kad pareiškėjas eksportavo vienos rūšies produktą į Sąjungą ir kad jis vidaus rinkoje pardavė tipišką bendrą tos pačios rūšies produkto kiekį. (21) Vėliau Komisija nagrinėjo, ar vidaus rinkoje tipiškais kiekiais parduotas nagrinėjamasis produktas galėjo būti laikomas parduotu įprastomis prekybos sąlygomis pagal pagrindinio reglamento 2 straipsnio 4 dalį. Tai atlikta nustatant, kokia vidaus rinkoje nepriklausomiems pirkėjams parduoto kiekio dalis buvo parduota pelningai. Kadangi nustatyta, kad įprastomis prekybos sąlygomis parduotas pakankamas kiekis, normalioji vertė nustatyta pagal faktinę pelningo pardavimo vidaus rinkoje kainą. Eksporto kaina (22) Nagrinėjamasis produktas buvo eksportuojamas tiesiogiai nepriklausomiems pirkėjams Sąjungoje. Todėl eksporto kaina buvo nustatyta vadovaujantis pagrindinio reglamento 2 straipsnio 8 dalimi, t. y. faktiškai sumokėtomis ar mokėtinomis eksporto kainomis. Palyginimas (23) Normalioji vertė ir eksporto kaina buvo lyginamos remiantis gamintojo kainomis EXW sąlygomis. (24) Siekiant užtikrinti teisingą normaliosios vertės ir eksporto kainos palyginimą, koreguojant pagal pagrindinio reglamento 2 straipsnio 10 dalį, buvo tinkamai atsižvelgta į skirtumus, turinčius įtakos kainų palyginamumui. Visais atvejais buvo atlikti atitinkami koregavimai, susiję su draudimo, tvarkymo, krovos ir papildomomis bei kredito išlaidomis, kai buvo nustatyta, kad jie yra pagrįsti, tikslūs ir paremti patikrintais įrodymais. Dempingo skirtumas (25) Pagal pagrindinio reglamento 2 straipsnio 11 dalį dempingo skirtumas buvo nustatytas palyginus vidutinę svertinę normaliąją vertę su vidutinėmis svertinėmis visų eksporto į Sąjungą sandorių kainomis. Kadangi į Sąjungą eksportuotas nedidelis produktų kiekis, individualių eksporto į Sąjungą sandorių kainos taip pat buvo lyginamos su vidutine svertine normaliąja verte, atsižvelgiant į mėnesius, kuriais buvo sudarytas kiekvienas eksporto sandoris. (26) Abiem atvejais atlikus šiuos palyginimus nustatyta, kad per PTL pareiškėjas į Sąjungą eksportavo de minimis dempingo kainomis. D. PERŽIŪRIMŲ PRIEMONIŲ PAKEITIMAI (27) Nustatytos pareiškėjo dempingo skirtumas PTL buvo de minimis lygio. Todėl siūloma nustatyti 0 EUR už toną muitą, kuris grindžiamas de minimis dempingo skirtumu, ir atitinkamai iš dalies pakeisti Reglamentą (EB) Nr. 192/2007. E. REGISTRACIJA (28) Atsižvelgiant į pirmiau išdėstytas išvadas, Reglamentu (ES) Nr. 653/2012 nustatyta importuojamo produkto registracija turėtų būti nutraukta, netaikant antidempingo muitų atgaline data. F. ATSKLEIDIMAS IR PRIEMONIŲ TAIKYMO TRUKMĖ (29) Suinteresuotosioms šalims buvo pranešta apie esminius faktus ir aplinkybes, kuriais remiantis buvo ketinama iš pareiškėjo importuojamam nagrinėjamajam produktui nustatyti 0 EUR/toną muitą ir iš dalies pakeisti Reglamentą (EB) Nr. 192/2007. Jų pastabos buvo deramai apsvarstytos ir tam tikrais atvejais į jas buvo atsižvelgta. (30) Ši peržiūra neturi įtakos datai, nuo kurios pagal pagrindinio reglamento 11 straipsnio 2 dalį Reglamentu (EB) Nr. 192/2007 nustatytų priemonių galiojimas pasibaigs, PRIĖMĖ ŠĮ REGLAMENTĄ: 1 straipsnis 1. Reglamento (EB) Nr. 192/2007 1 straipsnio 2 dalies lentelės dalis apie Taivano gamintojus papildoma taip: Šalis || Bendrovė || Antidempingo muitas (EUR/t) || Papildomas TARIC kodas Taivanas || Lealea Enterprise Co., Ltd || 0 || A996 2. Muitinėms nurodoma nebevykdyti importuojamo bendrovės Lealea Enterprise Co., Ltd. pagaminto Taivano kilmės nagrinėjamojo produkto registracijos. 3. Jeigu nenurodyta kitaip, taikomos galiojančios muitus reglamentuojančios nuostatos. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 59, 2007 2 27, p. 59. [2] OL L 301, 2000 11 30, p. 21. [3] OL C 55, 2012 2 24, p. 4. [4] OL L 343, 2009 12 22, p 51. [5] OL L 301, 2000 11 30, p 21. [6] OL L 59, 2007 2 27, p. 59. [7] OL C 55, 2012 2 24, p. 4. [8] OL L 188, 2012 7 18, p. 8.